เงินบาทเปิด30.75/80บาท
&nbsp;ธนาคารกรุงเทพ รายงาน เงินบาทเปิด 30.75/80 แนวโน้มปรับตัวแข็งค่าตามสกุลเงินในภูมิภาค
2 ก.พ. 2554

ธนาคารกรุงเทพ รายงาน เงินบาทเปิด 30.75/80 แนวโน้มปรับตัวแข็งค่าตามสกุลเงินในภูมิภาค
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.75/80 บาท/ดอลลาร์ แข็งค่าขึ้นจากช่วงเย็นวานนี้ที่ปิดตลาดที่ระดับ 30.91/94 บาท/ดอลลาร์
แนวโน้มเงินบาทวันนี้คาดว่าจะปรับตัวไปในทิศทางที่แข็งค่าต่อ เช่นเดียวกับค่าเงินสกุลหลักอื่นๆ เนื่องจากการประกาศตัวเลขดัชนีผู้จัดการฝ่ายจัดซื้อ(PMI) ของหลายประเทศออกมาดีเกินกว่าที่นักวิเคราะห์คาดการณ์ จึงทำให้นักลงทุนเทขายดอลลาร์ในช่วงนี้
"บาทวันนี้น่าจะแข็งค่า เพราะแนวโน้มดอลลาร์อ่อนค่า เนื่องจากนักลงทุนเทขายดอลลาร์ เพราะการประกาศตัวเลขเศรษฐกิจ คือ ดัชนี PMI ของทั่วโลก ทั้ง US, UK, Euro Zone, เยอรมัน และสวิส ออกมาดีเกินคาด เลยทำให้นักลงทุนเทขายดอลลาร์ ดอลลาร์จึงอ่อนค่าเมื่อเทียบกับทุกสกุล" นักบริหารเงิน ระบุ
ส่วนปัญหาการชุมนุมประท้วงในอียิปต์ที่ล่าสุดมีผู้เข้าร่วมชุมนุมในหลักล้านคนแล้วนั้น ยังเป็นสิ่งที่ตลาดและนักลงทุนให้ความสนใจติดตามสถานการณ์อย่างต่อเนื่อง
สำหรับความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 81.50/55 เยน/ดอลลาร์ ส่วนเงินยูโรอยู่ที่ระดับ 1.3830/3840 ดอลลาร์/ยูโร
นักบริหารเงิน คาดว่า วันนี้เงินบาทจะอยู่ในทิศทางแข็งค่า เช่นเดียวกับเงินสกุลอื่นๆ ในภูมิภาค มองกรอบไว้ที่ 30.70-30.80 บาท/ดอลลาร์